Document ID: 32003L0057

Οδηγία 2003/57/ΕΚ της Επιτροπής
της 17ης Ιουνίου 2003
για την τροποποίηση της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου σχετικά με τις ανεπιθύμητες ουσίες στις ζωοτροφές
(Κείμενο που παρουσιάζει ενδιαφέρον για τον ΕΟΧ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές(1), και ιδίως το άρθρο 8 παράγραφος 1,
Εκτιμώντας τα ακόλουθα:
(1) Η οδηγία 1999/29/ΕΚ του Συμβουλίου, της 22ας Απριλίου 1999, σχετικά με τις ανεπιθύμητες ουσίες και τα προϊόντα στη διατροφή των ζώων(2), όπως τροποποιήθηκε από την οδηγία 2001/102/EΚ(3), καθορίζει ανώτατα όρια για τις διοξίνες σε ορισμένες πρώτες ύλες ζωοτροφών και σε σύνθετες ζωοτροφές.
(2) Η οδηγία 2002/32/ΕΚ καταργεί και αντικαθιστά την οδηγία 1999/29/ΕΚ με ισχύ από 1η Αυγούστου 2003.
(3) Είναι πολύ σημαντικό για την προστασία της υγείας των ανθρώπων και των ζώων να εξακολουθήσουν να ισχύουν και μετά την 1η Αυγούστου 2003 τα ανώτατα όρια για τις διοξίνες που έχει καθορίσει η οδηγία 1999/29/ΕΚ. Συνεπώς, η οδηγία 2002/32/ΕΚ πρέπει να τροποποιηθεί ώστε να συμπεριλάβει τα ανώτατα όρια για τις διοξίνες, τα οποία έχουν καθοριστεί από την οδηγία 1999/29/ΕΚ.
(4) Για να αποφευχθεί οποιαδήποτε παρανόηση, είναι σκόπιμο να διευκρινιστεί ότι οι ανόργανες ουσίες παραπέμπουν στις πρώτες ύλες ζωοτροφών κατά την έννοια του παραρτήματος της οδηγίας 96/25/ΕΚ του Συμβουλίου, της 29ης Απριλίου 1996, για την κυκλοφορία των πρώτων υλών ζωοτροφών(4), όπως τροποποιήθηκε τελευταία από την οδηγία 2001/46/ΕΚ του Ευρωπαϊκού Κοινοβουλίου και του Συμβουλίου(5).
(5) Για μεγαλύτερη σαφήνεια, οι κανόνες που διέπουν τις διοξίνες πρέπει να είναι συγκεντρωμένοι σε ένα ενιαίο κείμενο. Συνεπώς, είναι σκόπιμο να τροποποιηθεί η οδηγία 2002/32/ΕΚ και να προστεθούν σε παράρτημα οι διατάξεις του κανονισμού (ΕΚ) αριθ. 2439/1999/ΕΚ της Επιτροπής, της 17ης Νοεμβρίου 1999, σχετικά με τους όρους της έγκρισης των πρόσθετων υλών της ομάδας των συνδετικών, αντιπηκτικών και θρομβωτικών μέσων στις ζωοτροφές(6), όπως τροποποιήθηκε από τον κανονισμό (ΕΚ) αριθ. 739/2000/ΕΚ(7), στην οποία ορίζεται προσωρινό ανώτατο όριο των διοξινών στις αργίλους καολινίτη και σε υπόλοιπες επιτρεπόμενες πρόσθετες ύλες της ομάδας των συνθετικών, αντιπηκτικών και θρομβωτικών μέσων. Εφόσον δεν υπάρχουν καθόλου ή ανεπαρκή δεδομένα από τους ελέγχους για την παρουσία διοξινών στο διυδρικό θειικό ασβέστιο, στο βερμικουλίτη, στο νατρολίτη-φωνόλιθο, στο συνθετικό αργιλικό ασβέστιο και στον ιζηματογενή κλινοπτιλόλιθο, τα οποία να αποδεικνύουν ότι δεν έχουν μολυνθεί από διοξίνες ή ότι η μόλυνση βρίσκεται σε επίπεδα κάτω του ορίου ποσοτικού προσδιορισμού, είναι συνεπώς σκόπιμο, για την προστασία της υγείας των ζώων και των ανθρώπων, να οριστεί επιπροσθέτως για αυτές τις πρόσθετες ουσίες ένα ανώτατο όριο για διοξίνες, εκτός από το ανώτατο όριο διοξινών στην καολινιτική άργιλο. Συνεπώς, ο κανονισμός (ΕΚ) 2439/1999 μπορεί να καταργηθεί.
(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 2002/32/ΕΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Εκτός από τις διατάξεις για τα στοιχεία γ) και ι) στον κατάλογο των προϊόντων που περιέχονται στον πίνακα του παραρτήματος της παρούσας οδηγίας, τα κράτη μέλη θέτουν σε ισχύ τους αναγκαίους νόμους, κανονισμούς και διοικητικές διατάξεις για τη συμμόρφωσή τους με την παρούσα οδηγία έως τις 31 Ιουλίου 2003 το αργότερο. Ενημερώνουν αμέσως την Επιτροπή σχετικά. Αρχίζουν να εφαρμόζουν τις διατάξεις αυτές από την 1η Αυγούστου 2003.
Όσον αφορά τις διατάξεις για τα στοιχεία γ) και ι) στον κατάλογο των προϊόντων που περιέχονται στον πίνακα του παραρτήματος της παρούσας οδηγίας, τα κράτη μέλη θέτουν σε ισχύ τους αναγκαίους νόμους, κανονισμούς και διοικητικές διατάξεις για τη συμμόρφωσή τους με την παρούσα οδηγία έως τις 29 Φεβρουαρίου 2004 το αργότερο. Ενημερώνουν αμέσως την Επιτροπή σχετικά. Αρχίζουν να εφαρμόζουν τις διατάξεις αυτές από την 1η Μαρτίου 2004.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος παραπομπής καθορίζεται από τα κράτη μέλη.
2. Τα κράτη μέλη κοινοποιούν στην Επιτροπή τα κείμενα των διατάξεων της εθνικής νομοθεσίας που θεσπίζουν για το πεδίο που καλύπτει η παρούσα οδηγία.
Άρθρο 3
Ο κανονισμός (ΕΚ) αριθ. 2439/1999 σχετικά με τους όρους έγκρισης πρόσθετων υλών της ομάδας των συνδετικών, αντιπηκτικών και θρομβωτικών μέσων στις ζωοτροφές καταργείται με ισχύ από την 1η Μαρτίου 2004.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 17 Ιουνίου 2003.

Labels: 0
17
20
6